ย้ำพื้นที่ใจแผ่นดินที่ชาวบ้านบางกลอยบนเรียกร้องเข้าไปอยู่อ้างเคยอาศัยทำกิน เป็นพื้นที่ป่าสงวนคุ้มครอง
นางสาวเนตรนภา งามเนตร ผู้ช่วยหัวหน้าอุทยานแห่งชาติแก่งกระจาน กล่าวถึงบริเวณที่ใจแผ่นดิน ที่กำลังเป็นปัญหาขัดแย้งเรื่องที่ดินทำกินของชาวบ้านบางกลอย ว่า พื้นที่ดังกล่าวเป็นพื้นที่ป่าลุ่มน้ำชั้น 1 เอ คือเป็นพื้นที่ต้นน้ำลำธาร เป็นป่าอันอุดมสมบูรณ์ในเขาสลับซับซ้อน เป็นที่อยู่อาศัยสัตว์ป่า อยู่ในเขตอุทยานแห่งชาติแก่งกระจาน จังหวัดเพชรบุรี เป็นพื้นที่ “สงวนคุ้มครอง” ตามประกาศ พ.ร.บ.อุทยานแห่งชาติ เมื่อปี 2524 ห้ามไม่ให้บุคคลใดเข้าไปอาศัยอยู่ หรือทำประโยชน์ ซึ่งการเดินทางจากหมู่บ้านบางกลอย ปัจจุบันไปยังใจแผ่นดินที่ใจแผ่นดินตามปรากฏในแผนที่ ต้องใช้เวลา 7 วัน ทั้งนี้ ตั้งแต่ต้นปีพบพื้นที่บางกลอยบน หรือกลุ่มบุคคลที่อ้างว่าเคยอาศัยและเคยทำกินอยู่บริเวณนี้ มีการเปิดพื้นที่ใหม่ ซึ่งจากผลการแปลภาพถ่ายทางอากาศ ตั้งแต่ปี 2498 พื้นที่นี้ไม่เคยมีการใช้ประโยชน์และไม่เคยมีการทำไร่มาก่อน ด้วยเป็นพื้นที่สงวนคุ้มครอง อย่างไรก็ตามหน่วยงานที่เกี่ยวข้องได้ช่วยเหลือและแก้ปัญหาให้ด้วยการจัดสรรที่ดินทำกินแก่กลุ่มชาวบ้านแล้ว เข้าไปพัฒนาระบบสาธารณูปโภค น้ำ ไฟ ต่างๆ พัฒนาหมู่บ้านให้ใช้ประโยชน์ที่อยู่ในการดูแลให้มีการใช้ประโยชน์ได้อย่างทั่วถึงและเต็มที่